ዶክተር አቢይ አህመድና የሱዳን ሉዓላዊ ምክር ቤት ም/ሰብሳቢ የአዳማ ኢንዱስትሪ ፓርክን ጎበኙ
አዲስ አበባ፡- ጠቅላይ ሚኒስትር ዶክተር ዐቢይ አህመድ ከሱዳን ሉዓላዊ ምክር ቤት ምክትል ሰብሳቢ ሌተናል ጀኔራል መሐመድ ሃምዳን ደጋሎን ጋር በመሆን በአዳማ ኢንዱስትሪ ፓርክ ጉብኝት አካሄዱ።
የሱዳን ሉዓላዊ ምክር ቤት ምክትል ሰብሳቢ ሌተናል ጀኔራል መሐመድ ሃምዳን ደጋሎ በወቅታዊ ጉዳዮች ላይ ለመምከር ከትላንት በስቲያ ዕለት አዲስ አበባ መግባታቸው ይታወሳል።
ሌተናል ጀኔራል መሐመድ ሃምዳን ዳልጎ በቆይታቸው ከጠቅላይ ሚኒስትር ዶክተር ዐቢይ አህመድ ጋር ምክክር አድርገዋል።
 በትላንትናው ዕለትም ጠቅላይ ሚኒስትር ዶክተር ዐቢይ አህመድ እና ሌተናል ጀኔራል መሐመድ ሃምዳን ደጋሎን በአዳማ ኢንዱስትሪያል ፓርክ በመገኘት ጉብኝት አድርገዋል።
በጉብኝቱ ላይም የኦሮሚያ ክልል ርዕሰ መስተዳድር አቶ ሽመልስ አብዲሳን ጨምሮ ሌሎች ከፍተኛ ባለስልጣናት ተሳትፈዋል።
ጉብኝቱን አስመልክቶም ጠቅላይ ሚኒስትር ዶክተር ዐቢይ አህመድ በፌስቡክ ገፃቸው “ከሌተናል ጀነራል መሐመድ ሐምዳን ዳግሎ ጋር በመሆን የአዳማ ኢንዱስትሪ ፓርክን ጎብኝተናል” ብለዋል። 
“በዚህ የኮቪድ19 ወረርሽኝ ወቅት፣ ኢንዱስ ትሪዎቻችን መደበኛ ሥራቸውን በጊዜያዊነት ቀይረው ለሁኔታው አስፈላጊ የሆኑ ምርቶችን በማምረት ለመቋቋም መቻላቸውን ተመልክተናል” ሲሉም ገልጸዋል።
ከጉብኝቱ በኋላም ጠቅላይ ሚኒስትር ዶክተር ዐቢይ አህመድ እና ሌተናል ጀኔራል መሐመድ ሃምዳን ደጋሎ በኢንዱስትሪ ፓርኩ ቅጥር ግቢ ውስጥ የአረንጓዴ አሻራ የችግኝ ተከላ መርሐ ግብር ማካሄዳቸውን ኤፍቢሲ ዘግቧል።
አዲስ ዘመን ሰኔ 12/2012